J E G Y Z Ő K Ö N Y V

*KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2021. június 21-i rendkívüli nyílt üléséről***

Határozat: 1/2021 (VI.21)

 ***J E G Y Z Ő K Ö N Y V***

|  |  |
| --- | --- |
| *Készült*: | Körmend Város Önkormányzata Képviselő-testületének 2021. június 21-i rendkívüli nyílt üléséről |
| *Jelen vannak:* | Bebes István, Belencsák István, Czvitkovics Gyula, Tóth Gábor, Dr. Hadnagy Ádám, Geosics László, Auer Miklós, Petrovics László, Zsebe Ferenc, Szép Dániel és Szlávik Csaba képviselő-testületi tagok  |
| *Távol van:* | Dr. Szabó Barna képviselő |
| *Tanácskozási joggal meghívottak közül jelen van:*  |
|  | dr. Stepics Anita jegyző dr. Fábián Ágnes aljegyzőKósi Eszter IrodavezetőMolnár Dániel, a Polgármesteri Kabinetiroda vezetőjeForró Szilvia IrodavezetőKörmendy-Szalai Mónika Irodavezető  |

Bebes István polgármester köszönti a Képviselő-testület tagjait, megállapítja, hogy a Képviselő-testület 11 fővel jelen van, az ülést 8 órakor megnyitja.

Elmondja, hogy a mai ülés két részből áll, egyrészt a Sportcsarnok beruházás- kormányzati kezdeményezése a napirend nyílt ülés keretében, valamint zárt ülés keretében vételi jog alapítása sportcsarnok beruházáshoz. Elmondja, egy képviselő-testületi tag távol van, illetve tudja, hogy maszkhasználati rend van érvényben, kéri ezt betartani. Szeretné megkérni a Képviselő-testület tagjait, aki szót kap, vegye le a maszkját, hogy jobban megértsék egymás szavát, majd ha befejezte a hozzászólását, tegye fel azt ismét.

Kérdés és vélemény hiányában kéri a napirend elfogadását.

A Képviselő-testület a javaslatot 11 igen szavazattal elfogadja, és a következő napirendet hagyja jóvá:

# N A P I R E N D

Nyilvános ülés keretében:

1. Sportcsarnok beruházás- kormányzati kezdeményezés.

Előterjesztő: **Bebes István** polgármester

Zárt ülés keretében:

1. Vételi jog alapítása sportcsarnok beruházáshoz.

Előterjesztő: **Bebes István** polgármester

**N A P I R E N D:**

**1./** **Sportcsarnok beruházás- kormányzati kezdeményezés**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a város kapott kormányzati támogatást tavaly év végén a sportcsarnok átalakítására, illetve bővítésére. Az előkészületeket elkezdték, ahol olyan dolgokat tártak fel előzetesen, amelyek a sportcsarnok átalakításánál problémát jelenthetnek. Egyrészt a nézőszám növelése fontos elvárás ezen a területen, de ez nagyobb parkolóhelyet is igényel, amit a meglévő sportcsarnok mellett már nem lehet biztosítani. Másrészt felmerült egy építészeti szakmai kérdés is: a tartószerkezeti majdani esetleges reagálása az újabb megbolygatásra.

Ezen kérdések okán merült fel annak szándéka, hogy kezdeményezzék azt, hogy a Kormány további forrásokat biztosítson egy új sportcsarnok építéséhez, elsősorban az előkészítő feladatok elvégzéséhez, majd pedig a megépítéséhez is. Ezt már jelezték a Miniszterelnökség felé, így a Miniszterelnökség előzetes tudtával kezdeményezik a jelenlegi módosítást. Hogy Kormányzati döntésmódosítás vagy új kormányzati döntés lesz ez, erről majd később döntenek a Kormányzat részéről. Körmend Város Önkormányzatának a feladata, hogy kezdeményezze határozati javaslattal ennek a beruházásnak az előkészítésére biztosítandó források megítélését, majd később a megépítést is, tehát amennyiben ez tovább folytatódik, további döntésekre lesz majd szükség. Több területet megvizsgáltak az előkészítés során. Három terület jött szóba, egyrészt egy nagyon sok tulajdonossal rendelkező terület, amely számos gondot jelentett volna, másrészt a régi sajtgyár területe. Nem szeretné azokat az ingatlanárakat érzékeltetni, amely a nem magyar tulajdonos részéről megfogalmazódott. Így merült fel a Shell benzinkút mögötti terület, amely 7 hektáros terület. Annak érdekében, hogy ennek a területnek az előkészítése, illetve az ezzel kapcsolatos tanulmányok elvégzése megindulhasson, ezen terület vizsgálata szükséges, amennyiben a Képviselő-testület a zárt ülésen tárgyalandó napirendi pont kapcsán a hozzájárulását megadja, akkor természetesen a döntéseket is szeretnék előkészíteni és elvégezni.

Szlávik Csaba képviselő-testületi tag elmondja, hogy nagyon sok kérdésére választ kapott, az előzetes bizottsági ülésen kevésbé. Szeretné megkérdezni, hogy ismerik- e ennek a területnek az előzményét. Ez egy régi bányaterület, amely korábban mindenféle törmelékkel, szeméttel, fel lett töltve. Amint hallotta, több vizsgálatot is el kell végezni, így az aggályai teljesen elszálltak. Mindenféleképpen támogatja a sportcsarnok megépítését, ugyanis kell a városnak egy ilyen létesítmény. Úgy gondolja, sok mindenre kapott választ, ellenben picit nehezményezi, hogy a Városfejlesztési és –üzemeltetési Iroda nem vett részt az előkészületekben. Sok minden előkerült a beszélgetés során a Bizottsági ülésen, így kezd egy kicsit megnyugodni, de sok minden van, amit még meg kell beszélniük.

 Bebes István polgármester megköszöni Képviselő Úr kérdését, illetve véleményét. Vannak a területnek nehézségei, ezzel teljes mértékben tisztában vannak. A vélemény kialakítását végző tervezői csapat, akik csak előzetesen vettek részt ebben a munkában, ismerik a felmerült problémákat, ennek tudatában próbálják az előkészítéssel, valamint a későbbi építéssel kapcsolatos javaslatot megfogalmazni. A Városfejlesztési Iroda is ismeri ezeket a dolgokat, de nyilván számos sokrétű feladatuk van, és humán erőforrásra még szükség lesz annak érdekében, hogy ez a beruházás zökkenőmentesen végig tudjon menni, ugyanis a TOP-os beruházások nagy mértékben lekötik az iroda munkáját. Reméli, hogy ezzel a területtel kapcsolatos problémák és aggályok eloszlathatók, nyilván az előkészítéseknél figyelembe kell venni, mit kell a területről eltávolítani, illetve milyen mélységig, de a vizsgálatok ezekre válaszokat fognak adni.

Geosics László képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester további kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot:

**1/2021. (VI.21.) önkormányzati határozat**

1. Körmend Város Önkormányzata kezdeményezi a Magyar Kormány előtt azt, hogy kormányzati beruházással a körmendi 1566/2 hrsz-ú ingatlanból telekalakítás révén létrejövő 1566/3 hrsz-ú ingatlanon, és a körmendi 1567/2 hrsz-ú ingatlanon egy új, multifunkcionális sportcsarnok létesüljön a körmendi kosárlabdacsapat eddigi eredményeinek elismeréseként, de egyúttal azzal a céllal is, a jövőbe tekintve, hogy az új, multifunkcionális sportcsarnok a körmendi kosárlabdacsapat és az utánpótlás jövőbeni felkészülésének korszerű bázisaként is működni tudjon.
2. Körmend Város Önkormányzata jóváhagyja azt, hogy az Önkormányzat a BMSK Beruházási, Műszaki fejlesztési, Sportüzemeltetési és Közbeszerzési Zrt.-vel megállapodást kössön az új, multifunkcionális sportcsarnok előkészítő munkálatainak megvalósítására, köztük a jóváhagyási tervek és az ahhoz szükséges kiegészítő munkarészek beszerzése tárgyában. Körmend Város Önkormányzata jóváhagyja azt, hogy az együttműködés keretében, az előkészítő munkálatok során szükségessé váló döntéseket a Polgármester Körmend Város Önkormányzata nevében eljárva meghozza.
3. Körmend Város Önkormányzata hozzájárul ahhoz, hogy a kormányzati támogatásról a Polgármester az Önkormányzat képviseletében a támogatási szerződést és a beruházás lebonyolításához esetlegesen szükséges egyéb szerződéseket megkösse azzal, hogy a beruházás előrehaladásáról a Képviselő-testületet tájékoztatni kell.
4. Körmend Város Önkormányzata úgy dönt, hogy amennyiben a beruházáshoz, főleg annak előkészítő munkáihoz önkormányzati megrendelés is szükségessé válik, abban az esetben az Önkormányzat biztosítja ennek fedezetét max. 5.000.000 Ft. összegben, és egyben felhatalmazza a Polgármestert e megrendelések megtételére.

További kérdés, vélemény nem hangzik el. Bebes István a Képviselő-testület nyílt ülését 8 óra 14 perckor bezárja.

K. m. f.

 Bebes István dr. Stepics Anita

 polgármester jegyző